UBERA ARANZETA (EH Bildu, 2016-05-12):
Galdera batekin hasi nahiko nuke.
Zein familientzat benetan diseinatu nahi dugu sistema? Zeintzuentzat? Esaten zaigu ez dela momentua, ebaluatu egin behar dela. Gu, benetan, pozik egongo ginateke, eta prest egongo ginateke ebaluatzeko zerbait ebaluatzeko egongo balitz, baina zoritxarrez ez dago.
Lehenengo txandan ere esplikatu dut, soilik aurpegi garbiketa bat egin da. Jarri dira tramoak eta hobariak. Eta hau ez da tramo kontua, guk ez dugu tramo aldaketa bat proposatzen...
...egin da, jarri dira tramuak eta hobariak.
Eta hau ez da tramu kontua, guk ez dugu tramu aldaketa bat proposatzen. Proposatzen duguna da hobarietan, progresibotasunean, sakontzea eta lehenengo tramuari doakotasuna jartzea. Zergatik? Zeren jarri diren hobariak lehengo bekak ziren eta gainera aprobetxatu da tramuak jarri direla bekak kentzeko eta kuota igotzeko. Total, parra.
Zeren Jaurlaritzak sistema eraberritzeko 2015/2016 ez du jarri euro bat bera ere ez. Eta benetan sistema aldaketa bat egongo balitz, inbertsioa bat egongo litzateke. Alderantziz, murriztuak egin dira aurrekontuak. Esango didazu zer ebaluatu behar dugun, bestela, lehenengoa eskatuko lukeena ebaluatzea eta ebaluatu ostean, progresibotasunean sakontzea eta beste urrats bat ematea.
Hemen klase ertainak eta altuak ez daukate arazorik. Haurreskolak partzuergoak klase ertaina eta altuentzako dira. Hemen arazoa da besteak daukatela arazoa: Ekonomian zailtasunak dituztenak, maila sozial ekonomiko baxukoak.
Eta benetan Haurreskolak partzuergoak sistema publikokoak direnean, ez dute kohesio soziala bermatzen, ez dute aukera berdintasuna bermatzen, ez dute laguntzen berdintasunera urrats bat ematen eta hori izan beharko litzateke ere beraien funtzioetako bat hezkuntzaz gain.
Daukagun sistema sistema klasista da eta hemen gu behintzat ez gaude hemen gure beharrak ase betetzeko, gu gaude hemen gehien behar dutenei batez ere bitartekoak eskaintzeko, sistema publiko sendo bat eraikitzeko. Hori da behintzat gure helburua.
Eta hau ez da karitate kontua, nik ez dut nahi sistema karitatibo bat. Guk bilatzen duguna eta EH Bilduk bilatzen duena da sistema kohesionatzaile bat eraikitzea, sistema publiko sendo bat eta bertan inbertsioa egin, behar den bezala benetako kohesioa bermatu ahal izateko.
Eta gero esaten zaigu familien aukeratzeko askatasuna bermatu behar dela. Barkatu, hemen batzuek ez daukate aukerarik, ez daukate. Maila ekonomiko baxuko pertsonak zailtasunak dituztenak ez daukate aukerarik, batez ere emakumeak etxean geratzen dira zaintza lanetan. Zaintza lanetan emakumeak geratu behar izaten dira eta gero, nola joango gara familia horiek gizarteratzen, arazoak dituztenak, nola joango gara aukera berdintasuna sustatzen, beraiei jartzen diegunean sistema publikotik oztopo horiek. Ez dauka ez bururik ez hankarik.
Pena bat da, benetan pena bat da aukera bat eta beste ditugunean. Ikusten da Gobernu honentzat Haurreskolak partzuergoak ez dela lehentasuna, 0-3 etapa ez dela lehentasuna eta are gutxiago eskola publikoa, ez da lehentasuna.
Eta gaur pena bat da Uriarte andrearekin ez daukagula eztabaidatzeko aukerarik edota berarekin elkarrizketa bat izateko, zeren gustura entzungo nioke Uriarte andreari eta eskatuko nioke argitzea benetan zein egitasmo dituzuen Haurreskolak partzuergoari buruzkoa etorkizunera begira. Zein da zuen egitasmoa 0-3arekiko? Zein da zuen egitasmoa Haurreskolak partzuergoarekiko? Hori jakin nahiko genuke.
Eta ez nuke nahi eztabaida bukatzea gauza bat azpimarratu gabe. EAJk ahalbidetzen duenean sare publikoko kuotak garestiagoak izatea pribatuko kuotak baino, herritarrei mezu argi bat, mezu bat baino gehiago ematen ari da. Sare pribatuan sinesten duela, bere sistema publikoan ez duela sinesten, Haurreskolak partzuergoan ez duela sinesten eta hori dela bere aukera. Bere aukera dela pribatua eta ez publikoa.
Eta galdera da, hori da aukera askatasuna? Hori da herritarrei ematen ari garen aukeratzeko askatasuna?